
søknad om IVERKSETTING AV fellingstillatelse på skadebjørn - Søker: MiddagsFJELL og gunnarfjell beiteområder v/Trond kåre sundvik – 7884 SØRLI
Saksbehandler: Even E N Haugereid, jordbrukssjef

Vedlagte dokumenter:
1. Brev fra direktoratet for naturforvaltning datert 31.05.02: Betinget fellingstillatelse på jerv, bjørn og ulv 2002/2003.

2. Sak 043/02 i Utvalg for næring og utvikling: Kriterier for iverksettelse av      fellingstillatelser på bjørn 2002.

3. Utskrift fra SNO over bjørneslåtte dyr pr 16.09.02

Hjemmel: 

1. Delegasjonsreglement for Lierne kommune, § 17.

2. Direktoratet for naturforvaltning: Betinget fellingstillatelse på jerv, bjørn og ulv 2002/2003 av 31.05.02.

3. Sak 043/02 i Utvalg for næring og utvikling: Kriterier for iverksettelse av fellingstillatelser på bjørn 2002.

Saksopplysninger:
Middagsfjell beiteområde v/Trond Kåre Sundvik, 7884 SØRLI,  søkte muntlig om forlengelse av tidligere fellingstillatelse eller iverksettelse av ny fellingstillatelse for  skadebjørn, den 16.09.02. Søknaden ble framsatt etter at det er kommet flere rapporter om at bjørn har slått dyr på innmark eller innenfor inngjerda områder i Sørli.

I alt er det funnet 31 kadavre som er antatt eller dokumentert tatt av bjørn i Middagsfjell beiteområde. I Gunnarfjell beiteområde er det funnet 32 kadavre tatt av bjørn. I hele kommunen er det funnet 81 kadavre som er antatt eller dokumentert tatt av bjørn hittil i år.

Søkeren mener at siden de aller fleste sauene er kommet heim og går på inngjerda områder, er det store sjanser for at det vil skje flere angrep på inngjerda dyr som dermed blir fanget i en felle innenfor gjerdet. 

Arvasslibinna ble sist peilet 09.09.02. Den befant seg da i området Dalbekken – Høgåsen. Dette området ligger ca ei mil fra nærmeste inngjerda område.
Vurdering:

I kriteriene fra Direktoratet for Naturforvaltning i forbindelse med de betingede fellingstillatelsene gitt til Lierne kommune, heter det blant annet:

Bestandssituasjonen for bjørn og den langsomme veksten i bjørnebestanden tilsier at en generelt, og spesielt innenfor kjerneområdene, må være restriktiv med å gi fellingstillatelser. Med utgangspunkt i at sjansen for tilfeldig å felle ei binne i deler av kjerneområdene opp mot svenskegrensa kan være så høy som 50 %, skal dette tillegges spesiell vekt dersom det oppstår en situasjon som vurderes som så alvorlig at det kan gi grunnlag for å iverksette en fellingstillatelse. Disse områdene vil derfor ha den aller høyeste skadeterskel i forhold til iverksetting av fellingstillatelse.....

Av denne årsak kan evt. gjestående betingede fellingstillatelser inndras dersom det felles binne i områdene, dvs at det ikke bør felles mer enn 1 –en- binne i Nord-Norge og Nord-Trøndelag (inkl. Lierne kommune) og 1 –en- i Sør-Norge.....

Målet med en fellingstillatelse er ikke å regulere en rovviltbestand, men å felle mest mulig bestemte individer knyttet til bestemte situasjoner. For med størst mulig grad av sikkerhet å felle riktig individ er det nøgvendig å utvise en fornuftig bruk av tids- og områdebegrensning av fellingstillatelsen. 

De forebyggende tiltak som gjennomføres i Middagsfjell beiteområde er:

1. Ekstraordinært tilsyn. Peder Lundemo og Ole Andreas Sivertsen har gått tilsyn i dette området.

2. Radiosendere på en del sauer. Besetningene i området har enkeltdyr som går med sendere, slik at saueflokkene blir lettere å lokalisere.

3. Ordinært tilsyn utført av brukerne. Det er kjent at brukerne nytter mye tid til tilsyn med egne dyr, og at de har et nært samarbeid med de kommunale tilsynsfolkene.

4. De fleste av brukerne har inngjerda områder der sauene har gått en periode før de ble sluppet i utmarka og der de går etter at de har kommet heim.

5. En bruker har anskaffet steinaldersau i håp om at denne rasen skal klare seg bedre mot rovdyr.

6. En bruker har grøftet myrarealer for å ha større beitearealer nær bebyggelse.

7. En bruker har alle sauene gående på inngjerda område, innmark og utmark, hele beitesesongen.

De forebyggende tiltak som gjennomføres i Gunnarfjell beiteområde er:

8. Ekstraordinært tilsyn. Per Stuenes og Alfred Skåle har gått tilsyn i dette området.

9. Radiosendere på en del sauer. Besetningene til Dag Østborg og Kåre Stuenes har enkeltdyr som går med sendere, slik at saueflokkene blir lettere å lokalisere.

10. Ordinært tilsyn utført av brukerne. Det er kjent at brukerne nytter mye tid til tilsyn med egne dyr, og at de har et nært samarbeid med den kommunale tilsynsmannen.

11. De fleste av brukerne har inngjerda områder der sauene har gått en periode før de ble sluppet i utmarka.

12. Vokterhundprosjektet. Søkerens besetning er ikke med i vokterhundprosjektet.

13. En bruker har alle sauene gående på inngjerda område, innmark og utmark, hele beitesesongen.

Tilsynspersonellet melder imidlertid at det er ekstremt vanskelig å finne kadavre i sommer på grunn av tørken og varmen. Derfor må det regnes med store mørketall når det gjelder tap i år. Tallet på heimkomne dyr indikerer også dette. Både Trond Kåre Sundvik, Arnold Sivertsen, Tor Arne Moen Dag Østborg og Kåre Stuenes rapporterer at de mangler mange søyer og at det er kommet heim mye lam uten mødre. 

I området sør for Inderdalselva er det registrert flere binner med unger i sommer. Arvaslibinna befinner seg altså nå ved peiling 09.09.02 ved Dalbekken – Høgåsen. Der har den holdt seg i ro i flere uker. I tillegg er det observert to eller tre binner til i dette beiteområdet. Direktoratet for naturforvaltnings strenge holdning til felling av binner må tas med i vurderingen av om fellingstillatelse kan iverksettes. Faren for at en binne kan bli felt, er stor dersom det settes i gang jakt i Middagsfjellområdet.

Angrepene som har skjedd på sau på innmark og inngjerda områder er utført av enkeltbjørner. Siden disse bjørnene har operert på egenhånd, er sjansen relativt stor for at det kan dreie seg om hannbjørner.

Disse skadegjørerne er mer aktive enn tidligere i beitesesongen. Det at sauene går samla heime, gjør dem til lettere bytte. Derfor vil det være riktig å stoppe en av dem før situasjonen utarter. Dette kan skje ved at det gis fellingstillatelse som først kan iverksettes dersom det er registrert angrep på sau innenfor inngjerda område i Sørli. Dersom skadegjøreren fjerner seg fra det inngjerda området, kan den forfølges videre så lenge jaktlederne er sikre på at det er den samme bjørnen som forfølges. Er det den minste mistanke om at det er flere bjørner i nærheten, må jakten straks avbrytes.

Begrunnelse:

Angrepene på sau innenfor inngjerda områder i Sørli gjør situasjonen så akutt for saueholderne at fellingstillatelse kan iverksettes når nye angrep på inngjerda områder inntreffer. Uttak av denne skadegjøreren kan ha preventiv virkning for kommende beitesesonger. 

Klagerett:

Klagefrist 3 - tre - uker fra mottakelsen av dette skriv. Klagen sendes til Lierne kommune, Utviklingsetaten, 7882 Nordli.

VEDTAK:

1. Under henvisning til fullmakt fra Direktoratet for naturforvaltning i brev av 31.05.02, iverksetter Lierne kommune fellingstillatelse for Middagsfjell og Gunnarfjell beiteområder dersom det skjer angrep av bjørn på sau innenfor inngjerda områder. 

2. Ved sporing kan skadegjører forfølges ut over de inngjerda områdene. 

3. Fellingstillatelsen gjelder for felling av en - 1 – skadebjørn.

4. Fellingstillatelsen gjelder fra mandag 16.09.02 kl 12.00 og varer fram til tirsdag 24.09.02 kl 24.00. 

5. Fellingstillatelsen kan inndras dersom særlige forhold tilsier det, for eksempel mistanke om at dyret det jaktes på er ei binne eller hvis det dukker opp andre bjørner under jakten.

6. Jakten skal ledes av de oppnevnte jaktlederne for Sørli i Lierne kommune, eller av den jaktlederne bemyndiger.

7. Det vises for øvrig til vedtak i NU-sak 043/02: Kriterier for iverksettelse av fellingstillatelser på bjørn 2002 og brev fra Direktoratet for naturforvaltning av 31.05.02: Betingede fellingstillatelser på jerv, bjørn og ulv 2002/2003.

Nordli, 16.09.02

	Karl Audun Fagerli/sign
	Jenny K Domås

	Rådmann
	utviklingssjef


Utskrift sendes til:

Jaktlederne Rune Moen og Daniel Gåsbakk, 7884  SØRLI

Middagsfjell beiteområde v/ Trond Kåre Sundvik, 7884  SØRLI

Direktoratet for Naturforvaltning, Tungasletta 2, 7485 TRONDHEIM

postmottak@dirnat.no

Fylkesmannen i Nord- Trøndelag, Miljøvernavdelingen, 7734  STEINKJER

Nordli saualslag v/ Håvard Furulund, 7882 NORDLI

Sørli saualslag v/ Ottar Lyngstad, 7884 SØRLI

Naturvernforbundet i Nord-Trøndelag v/Per Flatberg, Øvergt. 11, 7670  INDERØY

Lierne viltnemnd v/Lennart Bergli, 7884  SØRLI

